Dňa 12.11.2015 sa žiaci 7. a 8. ročníka zúčastnili projekcie jedinečného vzdelávacieho projektu Svet okolo nás, konkrétne na programe **India – všetky farby Orientu**. Projekt Svet okolo nás je unikátna šesťdesiat minút živo-moderovaná projekcia, zostavená z profesionálne natočeného video materiálu vo vysokom rozlíšení, fotografií, schém a animácií, doplnená autentickou hudbou a zvukmi. Program tvorili pedagógovia a odborníci z jednotlivých predmetov počas celého roka. Tým vznikol atraktívny náučný medzipredmetový audiovizuálny zážitok pre žiakov.

Vhodné spojenie edukačnej roviny s interaktívnymi a zábavnými prvkami upevnilo základné znalosti našich žiakov nielen z oblasti geografie a biológie, ale zároveň rozšírilo ich všeobecný prehľad na bežný život obyvateľstva a jeho zvyky v danej lokalite. Žiaci sa dozvedeli o základných faktoch o Indii - geografická poloha, rozloha, populácia, hlavné mesto, významné sídla, najznámejšie zväzové štáty, ďalej o stručnej histórii Indie a kolonizácii Indie, o pohorí Himaláje, púšti Thár, o obyvateľoch a ich náboženstve, populačných problémoch, monzúnoch. Boli odprezentované aj zaujímavé miesta – Tádž Mahal (monumentálny pomník lásky), Džajpur („ružové mesto“ a hlavné mesto Radžastánu), Bombaj (jedno z najväčších miest sveta, najfrekventovanejšie vlakové nádražie na svete), Kalkata (bývalé hlavné mesto britskej Indie), Váránasí (posvätné mesto hinduistov na brehu rieky Ganga), Dárdžiling (pestovanie čaju), Léh (bývalé centrum kráľovstva Ladákh v Himalájach), Puškar (jediné posvätné mesto boha Brahmy), Nové Dillí (hlavné mesto Indie). Taktiež sa ich vedomosti obohatili o informácie z indickej kultúry - hudba, tanec, kuchyňa; o jazdu cez himalájske sedlá, stretnutie s kočovnými kmeňmi a oboznámili sa s charakteristickými zástupcami fauny a flóry – ťavy, makakovia, hulmany, slony, atď. Celá projekcia bola pre žiakov jedinečným zážitkom.